Kunstekaap: Onder die Brug – ’n nuutgeskepte teks vol deernis wat insig bring - Afrikaans.com
Kunstekaap: Onder die Brug
’n Nuutgeskepte teks vol deernis wat insig bring
Kaapstad, soos menige ander groot stede ter wêreld, staar daagliks die ernstige kwessie van haweloosheid in die gesig. Die gewone metro-inwoner stap of ry by hierdie mense verby, onbewus van hoe hulle op straat beland het. Hierdie kwessie is juis wat die toneelstuk Onder die Brug ondersoek – die redes vir die hawelose se lot.
Die toneelstuk is geskryf deur die nuweling, Raydene le Roux. Zane Meas, gewilde 7de Laan-akteur, neem die regie waar. Die tooneelstuk is verder ontwikkel in samewerking met Paul Savage.
Keanu Abrahams vertolk die rol van Allan wat sy drome wil waar maak in die stad en met harde realiteite gekonfronteer word.
Raydene is ‘n lid van Kunstekaap se hulpbronsentrum (“Resource Centre”). Dié departement ondersteun voorheen benadeelde, kreatiewe praktisyns met die oog daarop om hul loopbane uit te bou.
“Hierdie sentrum van Kunstekaap het definitief deure oopgemaak vir my om myself as skrywer en akteur te ontwikkel. Ek het met wonderlike mentors gewerk, soos Fatima Dike en Rafiek Mammon wat my gehelp het om die skryfproses beter te verstaan. En hier is ek vandag, met my eie produksie op die planke,” sê ‘n opgewonde Raydene.
Onder die Brug fokus op die storie van ‘jongman, Allan, wat van sy dorpie af wegloop en Kaapstad toe trek, op soek na ‘n beter lewe. Ongelukkig werk sy drome toe nie uit soos wat hy gedink het dit sou nie. Allan vertel hoe omstandighede in ‘n oogwenk verander. Die een oomblik het jy alles en die volgende oomblik niks en hoe dit met enigiemand kan gebeur. So vertel hy hoe hy homself “onder die brug” bevind het. Samelopend is daar Kelly. Sy werk by die Rooikruis Kinderhospitaal en sy het haar eie verhaal van verlies en genesing.
Onder die Brug is op 18 en 19 Julie om 16:00 en 20 Julie om 19:30 op die planke in die Kunstekaap se Innovation Lounge. Kaartjies is beskikbaar by Computicket of by die Kunstekaap-loketkantoor teen R80 per kaartjie.
Besoek Kunstekaap se Facebookblad en bly op hoogte.